Apelācijas sūdzība, ko 2017. gada 8. decembrī Alex SCI iesniedza par Vispārējās tiesas (pirmā palāta) 2017. gada 10. oktobra rīkojumu lietā T-841/16 Alex/Komisija
(Lieta C-696/17 P)
Tiesvedības valoda – franču
Lietas dalībnieki
Apelācijas sūdzības iesniedzēja: Alex SCI (pārstāvis: J. Fouchet, advokāts)
Otra lietas dalībniece: Eiropas Komisija
Prasījumi
Atcelt visu Eiropas Savienības Vispārējās tiesas 2017. gada 10. oktobra rīkojumā noteikto, izņemot tajā atzīto Komisijas 2016. gada 21. septembra lēmuma apstrīdamo raksturu
Izskatot lietu no jauna:
atcelt Eiropas Komisijas 2016. gada 21. septembra lēmumu;
atzīt par nelikumīgiem un ar kopējo tirgu nesaderīgiem atbalstus, kurus CABAB piešķīruši ERAF, Francijas valsts, Akvitānijas reģionālā padome un Atlantijas Pireneju ģenerālpadome;
piespriest Eiropas Komisijai atlīdzināt visus tiesvedības izdevumus, tostarp advokāta honorāru EUR 5000 apmērā.
Pamati un galvenie argumenti
Pieņemamība
Apelācijas sūdzības iesniedzēja lūdz apstiprināt Vispārējās tiesas nolēmumu par lēmuma apstrīdamo raksturu. 2016. gada 21. septembra vēstule ir apstrīdams akts LESD 263. panta 1. punkta izpratnē.
Attiecībā uz Alex SCI locus standi un interesi celt prasību apelācijas sūdzības iesniedzēja lūdz grozīt Vispārējās tiesas rīkojumu. Tās situācija tirgū ir skarta LESD 263. panta 4. punkta izpratnē.
Par lietas būtību
Pirmais pamats ir saistīts ar ārējo nelikumību pamatojuma trūkuma dēļ. 2016. gada 21. septembra lēmumā nav norādīts nekāds juridiskais pamats – nedz no tiesību aktiem, nedz no judikatūras izrietošs – kā rezultātā Alex SCI, ko pārstāv tās direktors, tikai ņemot vērā šī lēmuma formulējumu vien, šo lēmumu nespēj izprast. Lēmumā ir pieļauta arī ārējā nelikumība, jo tas ir ļoti vāji pamatots kā tiesību, tā faktu aspektā.
Otrais pamats ir balstīts uz iekšējo nelikumību (valsts atbalsta pastāvēšana un nepaziņošana). Côte Basque–Adour aglomerācijas kopiena (CABAB) tās ekonomikas stratēģijas ietvaros vēlējās pārbūvēt “Technocité” teritoriju, kas izvietota Bayonne, lai izveidotu aeronavigācijas jomā specializētu platformu. Šim nolūkam tā lūdza ERAF, Francijas valstij, Akvitānijas reģionālajai padomei un Atlantijas Pireneju ģenerālpadomei līdzfinansējumu, katrai piešķirot EUR 1 000 000.
Pirmkārt, tā kā ir izpildīti nosacījumi kvalificēšanai par valsts atbalstu, šīs summas ir nepaziņots valsts atbalsts, kas ir pretrunā LESD 108. pantam.
Otrkārt, šīs summas nav saderīgas ar kopējo tirgu. Technocité projekts principā ir industriāla pakalpojumu platforma, kas specializējusies augsti attīstītu aeronavigācijas, kosmosa un iegulto sistēmu tehnoloģiju izstrādē. Šajā nozarē notiek spraiga konkurence. Šie atbalsti tādējādi ir pretrunā LESD 107. pantam.
Visbeidzot, attiecībā uz vienošanos par atbalsta piešķiršanu neizpildi, ir jāatgādina, ka šo vienošanos mērķis ir finansēt projektu “Pôle aéronautique Technocité”, lai pārbūvētu teritoriju un izveidotu “platformu, kas specializēta augsti attīstītu aeronavigācijas, kosmosa un iegulto sistēmu tehnoloģiju izpētē un izstrādē”. Technocité zonā ietilpst dažāda rakstura darbības, kuras veic tādas nesaistītas sabiedrības kā Fidal, Avantis, Decra, Sepa, Trescal, KPMG, Capgemini u.c., proti, sabiedrības, kuras darbojas ar aeronavigāciju nesaistītās jomās.
Noslēgumā, valsts atbalsts ir jāatceļ un izmaksātās summas jāuzdod atmaksāt [tostarp skat. Regulas Nr. 734/2013 1 un Nr. 2988/95 2, 4. panta 1. un 4. punkts; Francijas Valsts padome (CE), 1992. gada 2. jūnijs, Rec., 165. lpp.; CE, 1998. gada 6. novembris, Rec. 397. lpp.; Tiesas spriedums, 1996. gada 11. jūlijs, SFEI, C-39/94].
____________
1     Padomes Regula (ES) Nr. 734/2013 (2013. gada 22. jūlijs ), ar kuru groza Regulu (EK) Nr. 659/1999, ar ko nosaka sīki izstrādātus noteikumus EK līguma 93. panta piemērošanai (OV 213, L 204, 5. lpp.).
2     Padomes Regula (EK, Euratom) Nr. 2988/95 (1995. gada 18. decembris) par Eiropas Kopienu finanšu interešu aizsardzību (OV 1995, L 312, 1. lpp.).